ddrg/super_eurlex huggingface dataset:
Virallinen lehti nro C 269 , 16/10/1995 s. 0180



B4-1149 ja 1162/95 Päätöslauselma Italian alueita kohdanneista tulvista Euroopan parlamentti, joka A. ottaa huomioon, että Lombardiassa, Piemontessa, Liguriassa, Toscanassa ja Laziossa on ollut pitkäaikaisia tulvia, jotka johtuivat jatkuvista voimakkaista sadekuuroista 12. - 16. syyskuuta 1995, ja jotka ovat aiheuttaneet vahinkoja ihmisille, ympäristölle ja rakennuksille, B. ottaa huomioon, että kesällä 1995 myös monilla Etelä-Italian alueilla koettiin rajuja myrskyjä, C. korostaa, että eniten kärsineet alueet ovat olleet kaikkialla sekä teollisuusalueita että maanviljelyseutuja ja että Lombardiassa eniten vahinkoja on aiheutunut Varesen ja Milanon tienoilla (Cavaria, Cassano Magnano, Cairate ja Olgiate), Comon seudulla ja Porto Ceresion ja Ponte Tresan raja-alueilla, D. palauttaa mieleen, että Cavaria ja koko Valle Olona ovat jo kokeneet rajumyrskyjä vuosina 1992 ja 1994 ja että Piemontessa, jossa viinisato heikkeni, oli tulvatuhoja myös viime syksynä, E. katsoo, että nämä luonnonkatastrofit ovat pääasiallisesti johtuneet sadekuurojen poikkeuksellisuudesta ja että niiden seurauksena olleet tulvat, maanvyöryt ja -sortumat ovat joka puolella aiheuttaneet teiden, moottoriteiden ja rautateiden katkeamisia ja estäneet kulkemisen joidenkin rajoilla olevien solien kautta, F. katsoo, että ihmiset, asunnot, tehtaat, pienyritykset, maatilat ja matkailuala kaikilla vahinkoja kärsineillä alueilla ovat olleet poikkeuksellisten sääolojen kohteena ja että useissa tapauksissa ekosysteemi on ollut vaarassa, G. korostaa, että näiden tuhojen toistumista, mikä johtuu myös ilmaston muuttumisesta, tapahtuu yhä useammin kaikissa jäsenvaltioissa, ja niiden vaikutukset ovat tuhoisia ihmisille, yhteiskunnalle ja talouselämälle, H. ottaa huomioon komission 1. helmikuuta 1995 myöntämän maksusitoumuksen konkreettisen avun myöntämiseksi Alankomaissa ja Belgiassa, Ranskassa ja Saksassa tapahtuneiden tulvien uhreille Euroopan tulvientorjuntastrategian puitteissa; Euroopan parlamentti, joka 1. Ilmaisee osanottonsa tulvista kärsineiden alueiden kodittomille asukkaille; 2. Pyytää komissiota pikaisesti toteuttamaan suunnitellut hätätoimenpiteet uuden aluehallintopolitiikan mukaisesti, jotta toteutettaisiin kaikki tarvittavat konkreettiset tukitoimet; 3. Pyytää komissiota ottamaan yhteyttä toimivaltaisiin kansallisiin viranomaisiin vahinkoja kärsineiden alueiden auttamiseksi toteuttamalla tehokas ehkäisy- ja torjuntastrategia, EY:n perustamissopimuksen 130 r artiklan mukaisesti, jossa vahvistetaan, että ympäristövahinkoihin on varauduttava ennalta sen sijaan, että vain korjattaisiin seurauksia; 4. Vaatii komissiota valvomaan, että materiaalisia vahinkoja kärsineet saavat vahingonkorvaukset mahdollisimman nopeasti; 5. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille sekä asianomaisille alueellisille ja paikallisille viranomaisille.
Virallinen lehti nro C 269 , 16/10/1995 s. 0170



B4-1101/95 Päätöslauselma Vladimir Orehoviin kohdistuvasta vainosta Euroopan parlamentti, joka A. ilmaisee levottomuutensa Vladimir Orehovin tuomitsemisesta kolmen vuoden vankeusrangaistukseen venäläisessä tuomioistuimessa 21. heinäkuuta 1995, B. on tietoinen siitä, että Neuvostoliiton aikana Orehov, silloinen KGB:n upseeri, käytti asemaansa hyväksi toisinajattelijoiden auttamiseksi varoittamalla heitä, kun heidät oltiin aikeissa pidättää, ja piilottamalla asiakirjoja, C. on tietoinen siitä, että Orehov tuomittiin näistä toimista kahdeksaksi vuodeksi työleirille vuonna 1978 ja ansaitsi silloin monen huomattavan toisinajattelijan ihailun, D. on tietoinen siitä, että Orehovin uudelleen syyttäminen on seurausta hänen joulukuussa 1994 esittämästään lehdistölausunnosta, jonka mukaan KGB:n seuraajan FSB:n päällikkö Anatoli Trofimov oli vainonnut erityisen innokkaasti toisinajattelijoita neuvostovallan aikana, E. on tietoinen siitä, että rikoksessa, josta Orehov tuomittiin, nimittäin aseiden laiton hallussapito, on joitakin merkkejä siitä, että turvallisuuspalvelu on väärentänyt todistusaineiston, F. on tietoinen huolesta, jonka Orehovin tapaus on nostattanut entisten toisinajattelijoiden ja ihmisoikeuksien kannattajien, esimerkiksi Sergei Kovalevin, Kirill Podrabinekin ja Sergei Grigoriantsin, keskuudessa, Euroopan parlamentti, joka 1. Toivoo, että asianomaiset viranomaiset tutkivat Orehovin vastaisen todistusaineiston jutun ottamiseksi uudelleen käsiteltäväksi tai hänen tuomionsa kumoamiseksi; 2. Toteaa, että 18. syyskuuta 1995 käydyn oikeudenistunnon jälkeen Orehov on palautettu vankilaan kuukaudeksi odottamaan, että hänen tapauksensa tulee jälleen oikeuden eteen; 3. Varoittaa, että palaaminen KGB:n toimintatapoihin ja politiikkaan pakostakin vaikuttaa kielteisesti Venäjän ja EU:n välisiin suhteisiin; 4. Kehottaa puhemiestään välittämään tämän päätöslauselman komissiolle, neuvostolle, Venäjän oikeusministerille ja Sergei Kovaleville.
Virallinen lehti nro C 287 , 30/10/1995 s. 0202



B4-1249, 1263, 1265, 1277 ja 1288/95 Päätöslauselma Brasilian alkuperäiskansojen tilanteesta Euroopan parlamentti, joka - palauttaa mieliin aikaisemmat päätöslauselmansa tarpeesta suojella Brasilian alkuperäiskansojen ihmisoikeuksia, - ottaa huomioon 9. helmikuuta 1994 antamansa päätöslauselman tarvittavasta kansainvälisestä toiminnasta alkuperäiskansojen tehokkaaksi suojelemiseksi ((EYVL C 61, 28.2.1994, s. 69)) ja 19. tammikuuta 1995 antamansa päätöslauselman kansainvälisestä maailman alkuperäiskansojen vuosikymmenestä ((EYVL C 43, 20.2.1995, s. 85)), A. ilmaisee huolestumisensa «Fundação Nacional do Índion» (FUNAI) kertomuksesta, jossa kerrotaan Mato Grosso do Sulin osavaltiossa 36 Guarani-intiaanin tänä vuonna tekemästä itsemurhasta, ja muista intiaanien kuolemia koskevista kertomuksista, B. katsoo, että Brasilian perustuslaissa annetaan alkuperäiskansoille oikeuksia erityisesti maanomistukseen liittyvien oikeuksien osalta, C. katsoo, että alueita, joilla alkuperäiskansat ovat aina asuneet, on tavoiteltu ja tavoitellaan edelleen niiden luonnonvarojen vuoksi ja tämän vuoksi kyseiset kansat ovat joutuneet ja joutuvat yhä invaasioiden, joukkomurhien, murhien, pelottelujen ja kaikenlaisen väkivallan uhreiksi, D. tuntee levottomuutta saatuaan tietoonsa, että Brasiliassa on voimia, jotka pyrkivät aktiivisesti muuttamaan perustuslain 231 artiklaa; 1. Vahvistaa tukensa ihmisoikeuksien ja vähemmistöjen puolustamiselle ja kehottaa Brasilian viranomaisia pitäytymään lujasti toistuvasti esittämässään kannassa, jonka mukaan ne aikovat päättäväisesti suojella alkuperäiskansoja; 2. Kehottaa liittovaltion edustajainhuonetta noudattamaan perustuslakia asioissa, jotka koskevat alkuperäiskansojen oikeuksia ja näiden taloudellisen ja yhteiskunnallisen tilanteen parantamista; 3. Kehottaa Brasilian viranomaisia varmistamaan, että alkuperäiskansojen alueiden valtaaminen ja alkuperäiskansoihin kohdistuva väkivalta torjutaan jyrkästi ja että syylliset tuomitaan oikeudenmukaiseti ja puolueettomasti; 4. Kehottaa neuvostoa ja komissiota ilmoittamaan Brasilian viranomaisille alkuperäiskansojen ihmisoikeustilannetta koskevasta huolestumisestaan; 5. Toistaa neuvostolle ja komissiolle esittämänsä pyynnön laatia alkuperäiskansoja koskeva EU:n toimintasuunnitelma ja vaatii, että ensimmäisenä toimenpiteenä lisätään toimintaa yhteistyön alalla; 6. Tukee ruohonjuuritasolla toimivia lukuisia valtioista riippumattomia järjestöjä erityisesti Brasilian Amazonin alueella; panee tyytyväisenä merkille komission tuen «Radio Amazonia» ja «Kestävä metsäpolitiikka Brasilian Amazonin alueella» - hankkeille ja kehottaa komissiota jatkamaan tämäntyyppisiä kokeiluja, joista on ollut huomattavaa hyötyä alueen kansoille; 7. Kehottaa puhemiestään välittämään tämän päätöslauselman komissiolle ja neuvostolle, Brasilian hallitukselle ja liittovaltion edustajainhuoneelle, «Fundacao Nacional do Índiolle» (FUNAI) ja Brasilian alkuperäiskansojen ja niiden järjestöjen neuvostolle (CAPOIB).
Virallinen lehti nro C 249 , 25/09/1995 s. 0164



B4-0971/95 Päätöslauselma Kyproksen miehitetyillä alueilla sattuneista tulipaloista Euroopan parlamentti, joka A. ottaa huomioon tuhoisat tulipalot, jotka ovat syttyneet Turkin armeijan miehittämällä Kyproksen tasavallan alueella, B. ottaa huomioon mittaamattomat vahingot, jotka ovat aiheutuneet metsien, kotien ja arkeologisten kohteiden tuhoutuessa, C. ottaa huomioon, että Turkin miehitysjoukot ovat kieltäytyneet antamasta Kyproksen tasavallan laillisille viranomaisille lupaa suorittaa palontorjuntatoimenpiteitä, D. ottaa huomioon, että Euroopan parlamentti on toistuvasti tuominnut miehityksen ja Turkin armeijan laittoman läsnäolon Pohjois-Kyproksella; Euroopan parlamentti, joka 1. Kehottaa komissiota toimittamaan viipymättä aineellista ja taloudellista apua Kyproksen hallitukselle; 2. Kehottaa neuvostoa ja komissiota painostamaan Turkin miehittämän alueen viranomaisia, jotta nämä antaisivat Kyproksen hallitukselle luvan osallistua palontorjuntaan ja aiheutuneiden vahinkojen korjaamiseen; 3. Kehottaa puhemiestään välittämään tämän päätöslauselman neuvostolle, komissiolle, Turkin hallitukselle ja Kyproksen tasavallan hallitukselle.
Virallinen lehti nro C 109 , 01/05/1995 s. 0166



B4-0669, 0679 ja 0688/95 Päätöslauselma Kyproksen murhenäytelmässä kadonneista henkilöistä Euroopan parlamentti, joka - ottaa huomioon aikaisemmat Kyproksen ongelmaa koskevat päätöslauselmansa ja ihmisoikeuksien suojelun, A. ottaa huomioon Kyproksen murhenäytelmässä kadonneiden 1619 henkilön kohtalon, joka on edelleen tuntematon 21 vuoden jälkeen, B. ottaa huomioon, että eräät heistä ovat Euroopan unionin kansalaisia (kreikkalaisia, brittiläisiä) C. ottaa huomioon, että USA:n kongressi on hyväksynyt päätöslauselman, jonka perusteella asetetaan komitea tutkimaan kadonneiden joukossa olevien amerikkalaisten kohtaloa, ja hyväksynyt 1,5 miljoonan US-dollarin suuruisen budjettikohdan sekä perustaa Kyprokselle 3 henkilön vahvuisen erityisosaston, D. ottaa huomioon, että viime aikoina on saatu tietoja, joiden mukaan osa kadoksissa olevista henkilöistä on yhä elossa Turkissa, E. katsoo, että ennen kaikkea humanitäärisistä syistä on kadoksissa olevien henkilöiden omaisille voitava antaa vakuuttava vastaus, F. ottaa huomioon, että Euroopan ihmisoikeuksien komitean (Euroopan neuvosto) mukaan on loukattu Euroopan yleissopimuksen 5 artiklaa, jonka mukaan Kyproksen murhenäytelmässä kadonneiden uhrien kohtalosta on hankittava näyttöä, 1. Kehottaa neuvostoa ja komissiota seuraamaan USA:n kongressin esimerkkiä aloittaakseen tarvittavat toimenpiteet Kyproksen murhenäytelmässä kadonneiden henkilöiden kohtalon selvittämiseksi ja antamaan parlamentille selonteon niin nopeasti kuin mahdollista, 2. Kehottaa puhemiestään välittämään tämän päätöslauselman komissiolle, neuvostolle, jäsenvaltioiden kansanedustuslaitoksille ja Kyproksen ja Turkin hallituksille.
Virallinen lehti nro C 089 , 10/04/1995 s. 0155



B4-0427, 0446 ja 0452/95 Päätöslauselma naisten joukkoraiskauksista Ruandassa Euroopan parlamentti, joka A. ottaa huomioon, että riippumattomilta järjestöiltä saatujen tietojen mukaan tuhannet ruandalaiset naiset ja nuoret tytöt olivat järjestelmällisen massaraiskauksen uhreja vuoden 1994 huhtikuun ja heinäkuun välisenä aikana, B. ottaa huomioon, että raiskauksista on tuhoisat seuraukset uhreille: riski saada AIDS, epäilyttävät lääkintäolosuhteet, lasten hylkääminen ja psykologiset traumat, C. ottaa huomioon, että Yhdistyneiden kansakuntien turvallisuusneuvosto nimitti YK:n päätöslauselmassa 808, toukokuussa 1993, järjestelmällistä raiskausta rikokseksi ihmisyyttä vastaan, Euroopan parlamentti, joka 1. Tuomitsee jyrkästi Ruandan naisiin ja tyttöihin kohdistetun seksuaalisen väkivallan, 2. Vaatii, että kansainvälinen yhteisö hankkii riittävästi inhimillisiä ja materiaalisia voimavaroja ja työskentelee kaikin voimin YK:n turvallisuusneuvoston tilapäistuomioistuimen kanssa, joka perustettiin Ruandan tilanteen takia 8. marraskuuta 1994, ja joka on vastuussa kansanmurhan tekijöiden tuomisesta oikeuden eteen, rikoksista ihmisyyttä vastaan ja humanitaarisen oikeuden häpäisemisestä vuodesta 1994 lähtien. 3. Pyytää alalla toimivia kansalaisjärjestöjä ja humanitaarisia yhdistyksiä ryhtymään mihin tahansa tarvittaviin toimenpiteisiin väkivallan uhreiksi joutuneiden naisten auttamiseksi, 4. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille, Ruandan hallitukselle ja YK:n pääsihteerille.
Virallinen lehti nro C 089 , 10/04/1995 s. 0154



B4-0469/95 Päätöslauselma kuolemanrangaistuksen uudelleen käyttöönottamisesta New Yorkin osavaltiossa Euroopan parlamentti, joka - ottaa huomioon edelliset päätöslauselmansa kuolemanrangaistuksesta ja erityisesti Agliettan mietinnön ((EYVL C 94, 13.4.1992, s. 277)), A. ottaa huomioon, että New Yorkin osavaltio on ottanut uudelleen käyttöön kuolemanrangaistuksen 7. maaliskuuta, 19 vuotta sen jälkeen kun se luopui siitä, B. ottaa huomioon, että New York on siten 38. osavaltio, joka on ottanut kuolemanrangaistuksen uudelleen käyttöön sitten korkeimman oikeuden päätöksen vuodelta 1976, jonka mukaan valtiot saattoivat ottaa uudelleen käyttöön kuolemanrangaistuksen, 1. Toistaa tuomitsevansa kuolemanrangaistuksen täysin; 2. Tuomitsee kuolemanrangaistuksen palauttamisen New Yorkin osavaltiossa ja kehottaa muuttamaan kaikki kyseisessä osavaltiossa mahdollisesti tuomitut kuolemanrangaistukset ilman eri toimenpiteitä vankeusrangaistuksiksi; 3. Vetoaa New Yorkin osavaltioon ja Yhdysvaltoihin yleisestikin, jotta ne luopuisivat lopullisesti kuolemanrangaistuksesta; 4. Vetoaa amerikkalaisiin poliitikkoihin, jotta he rohkenisivat toimia sen hyväksi, että kuolemanrangaistuksesta luovuttaisiin lopullisesti ja kampanjoida laajasti, jotta ihmiset tajuaisivat kuolemanrangaistuksen olevan sekä tehoton että moraaliton; 5. Kehottaa puhemiestään välittämään tämän päätöslauselman komissiolle, neuvostolle, Yhdysvaltain liittovaltion viranomaisille ja New Yorkin osavaltion toimivaltaisille viranomaisille.
Virallinen lehti nro C 166 , 03/07/1995 s. 0205



B4-0938/95 Päätöslauselma liiallisten ja kalliiden eläinlääkinnällisten toimenpiteiden soveltamisesta kalastusteollisuuteen ilman että Euroopan parlamenttia on kuultu Euroopan parlamentti, joka - ottaa huomioon komission ehdotuksen neuvoston direktiiviksi, jolla muutetaan eläintuotteiden eläinlääketieteellisten terveystarkastusten ja -valvonnan rahoituksesta annetun direktiivin 85/73/ETY liitettä, jonka direktiivin 89/662/ETY liite A ja direktiivi 90/675/ETY (KOM(94)0346) kattavat, A. katsoo, että on mahdotonta hyväksyä sitä, ettei Euroopan parlamenttia ole kuultu tärkeän eläinlääkinnällisen ja rahoitusta koskevan ehdotuksen yhteydessä, B. antaa täyden tukensa kalastusalan tarkoituksenmukaisille terveyttä koskeville toimenpiteille kalastustuotteiden laadun takaamiseksi, C. ottaa huomioon, että komissio ehdottaa muutoksia eläinlääkinnällisten tarkastusten rahoitusta käsittelevän direktiivin 85/73/ETY liitteisiin määrätäkseen maksuja direktiivin 91/493/ETY mukaisille kalastustuotteiden tarkastuksille, D. ottaa huomioon, että direktiivi 85/73/ETY, joka alunperin käsitteli vain lihaa, oli voimassa ennen yhtenäisasiakirjaa ja Euroopan unionista tehtyä sopimusta, E. ottaa huomioon, että kalastustuotteiden markkinoinnin terveydelliset olosuhteet eroavat lihan markkinoinnin olosuhteista, F. ottaa huomioon, että kustannusten nousun vaikutus tuntuu erittäin herkästi kalastusteollisuudessa, G. ottaa huomioon, että kalastusasiain neuvostossa (Fisheries Council) 10. kesäkuuta 1994 komissio totesi tarpeen vähentää kalastusteollisuutta rasittavaa säännöstöjen taakkaa, 1. Kehottaa komissiota kuulemaan Euroopan parlamenttia ehdotuksestaan, joka koskee eläinlääkinnällisten tarkastusten rahoitusta kalastusalalla, 2. Pyytää neuvostoa tekemään päätöksensä vasta saatuaan ensin parlamentin lausunnon; 3. Kehottaa puhemiestään välittämään tämän päätöslauselman komissiolle ja neuvostolle.
Virallinen lehti nro C 166 , 03/07/1995 s. 0126



B4-0864, 0872, 0886, 0904, 0908 ja 0917/95 Päätöslauselma ympäristön huomioon ottamisesta Halifaxissa (15. - 17. kesäkuuta 1995) pidettävässä G7-huippukokouksessa Euroopan parlamentti, joka A. panee tyytyväisyydellä merkille, että ympäristö on yksi G7:n Halifaxin huippukokouksessa käsittemistä kysymyksistä, B. palauttaa mieliin G7-kokouksen Napolissa heinäkuussa 1994 tekemän päätöksen taloudellisesta tuesta Tshernobylin voimalaitoksen sulkemiseksi kokonaan, C. katsoo, että uuden kasvua ja taloudellista kehitystä koskevan lähestymistavan määritteleminen on väistämättä edessä ja että hallitusten sekä kansainvälisten rahoitus- ja kaupallisten elinten on saatava osallistua siihen, D. ottaa huomioon Rio de Janeiron Agenda 21:n tavoitteet ympäristön ottamisesta mukaan kaikkien alojen politiikkaan ja rikkaimpien maiden vastuusta edistää kestävää kehitystä, Euroopan parlamentti, joka 1. Vaatii komissiota ja jäsenvaltioita pikaisesti varmistamaan, että G7 vahvistaa ympäristöministereiden Hamiltonissa tekemät sitoumukset ja toimii niiden mukaan hyväksymällä maailmanlaajuisen toimintasuunnitelman ympäristön ottamiseksi mukaan päätöksentekomenettelyihin, erityisesti Kansainvälisen Valuuttarahaston ja Maailmanpankin rahoittamien lainojen tai tuen myöntämiseksi; 2. Pyytää komissiota ja jäsenvaltioita ponnistelemaan riittävästi saadakseen hiilidioksidipäästöistä johtuvien ilmastonmuutosten synnyttämän hälyttävän tilanteen pahimmat aiheuttajat vakuuttuneeksi; 3. Pyytää komissiota ja jäsenvaltioita kiinnittämään G7:n huomiota tarpeeseen lisätä sen Ukrainalle antamaa taloudellista tukea edellyttäen, että Ukrainan presidentti pitää kiinni sitoumuksistaan sulkea Tshernobylin voimalaitos vuoteen 2000 mennessä täsmällisen sulkemissuunnitelman mukaisesti, johon sisältyy sitova aikataulu; 4. Pyytää lisäksi komissiota ja jäsenvaltioita sisällyttämään tähän suunnitelmaan tarvittavan infrastruktuurin täytäntöönpanon radioaktiivisen jätteen varastoimiseksi ja käsittelemiseksi, joka on erityisen vaarallista voimalaitoksen käytöstä poistamisen jälkeen; 5. Toistaa voimallisesti vuoden 1995 talousarvion yhteydessä hyväksytyn kantansa, jonka mukaan osa Euroopan unionin Keski- ja Itä-Euroopan maille antamasta taloudellisesta tuesta on käytettävä Tshernobylin tyyppisten voimalaitosten sulkemiseen ja vaatii tämän vuoksi, että G7 edistäisi energiansäästöön ja energiatehokkuuteen liittyviä toimenpiteitä; 6. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille, G7:n hallitusten päämiehille ja teollistuneiden maiden ympäristö-, energia- ja talousministereille.
Virallinen lehti nro C 166 , 03/07/1995 s. 0059



B4-0845, 0846, 0847, 0848, 0849 ja 0870/95 Päätöslauselma suhteista Etelä-Afrikkaan Euroopan parlamentti, joka - ottaa huomioon 30.11.94 antamansa lausunnon ehdotuksesta neuvoston päätökseksi yhteistyösopimuksen tekemisestä Euroopan yhteisön ja Etelä- Afrikan tasavallan välillä ((EYVL C 363, 19.12.1994, s. 13)), - ottaa huomioon neuvoston 19. joulukuuta 1994 tekemän päätöksen 94/822/EY, jolla tehtiin väliaikainen sopimus Euroopan unionin ja Etelä-Afrikan välillä ((EYVL L 341, 30.12.1994, s. 61)), - ottaa huomioon AKT-maiden ja EU:n Dakarissa (Senegalissa) 30. tammikuuta - 3. helmikuuta 1995 pitämän yhteiskokouksen hyväksymän eteläistä Afrikkaa koskevan päätöslauselman (AKT-EU 1466/95/lop.), A. ottaa huomioon, että unioni on sitoutunut parantamaan poliittisia ja kaupallisia suhteitaan Etelä-Afrikan kanssa rotuerottelun päätyttyä ja demokratian toteuduttua, B. ottaa huomioon, että olemassa olevaa yhteistyösopimusta seuraa uusia sopimusyhteyksiä Lomén sopimuksen ja/tai kahdenvälisen yleissopimuksen nojalla, josta ei ole vielä neuvoteltu, C. ottaa huomioon, että parlamentti on kytkettävä tähän neuvotteluprosessiin aikaisessa vaiheessa Euroopan unionista tehdyn sopimuksen mukaisesti ja olemassa olevan menettelytapasäännön perusteella, D. ottaa huomioon, että komissio on toimittanut neuvostolle ehdotuksensa neuvotteluvaltuutukseksi, 1. Pahoittelee sitä, että parlamentti on tällä hetkellä käytännössä jätetty neuvoston ja komission välillä parhaillaan käytävän vuoropuhelun ulkopuolelle, joka koskee tulevia suhteita Etelä-Afrikan tasavaltaan; komissio on toiminut epätasapuolisesti antamalla neuvostolle tietoja, joita se ei ole toimittanut samanaikaisesti parlamentille; 2. Pahoittelee sitä, että komissio ei ole toiminut komission puolesta annetun menettelytapasäännössä olevan julistuksen hengessä; 3. Haluaa jatkossakin osallistua aktiivisesti tulevien poliittisten ja kaupallisten suhteiden luomiseen Etelä-Afrikan kanssa sekä muistuttaa, että tuleva kauppa- ja yhteistyösopimus vaatii parlamentin ratifiointia; 4. Kehottaa komissiota korjaamaan tämän puutteen ilmoittamalla parlamentille sekä ehdotetun neuvotteluvaltuutuksen sisällöstä että esitetystä oikeudellisesta perustasta ja näiden neuvottelujen suunnitellusta aikataulusta; 5. Kehottaa puhemiestään välittämään tämän päätöslauselman neuvostolle ja komissiolle.
Virallinen lehti nro C 056 , 06/03/1995 s. 0099



B4-0171, 0175, 0179, 0180, 0204 ja 0259/95 Päätöslauselma Euroopan unionin ja Turkin välisen tulliliiton solmimista koskevasta sopimusluonnoksesta Euroopan parlamentti, - ottaen huomioon komission ja neuvoston 14. helmikuuta 1995 antamiin julkilausumiin Euroopan unionin ja Turkin välisen tulliliiton muodostamiseksi, - ottaen huomioon 15. joulukuuta 1994 päivättyyn päätöslauselmaansa oikeudenkäynnistä Turkin kansalliskokouksen kurdijäseniä vastaan ((Istuntopöytäkirja, osa II, kohta 8)) ja valittaen sitä, että neuvosto ei ole ottanut tätä huomioon, - ottaen huomioon unionin ja Turkin väliset lopulliset neuvottelut tulliliitosta, jotka todennäköisesti pidetään 6. ja 7. maaliskuuta 1995 pidettävän yleisten asioiden neuvoston kokouksen yhteydessä, A. ottaen huomioon, että poliittiset puolueet ovat päättäneet ryhtyä tutkimaan perustuslakiin tehtäviä muutoksia, jotka voivat vaikuttaa juuri niihin säännöksiin, jotka johtivat parlamentin jäsenten oikeudenkäyntiin, B. korostaen sitä, että Amnesty Internationalin, Turkin ihmisoikeusjärjestön ja ihmisoikeussäätiön julkaisemat tuoreimmat raportit viittaavat Turkin ihmisoikeustilanteen vakavaan huononemiseen, C. ottaen huomioon kolmansien maiden kanssa tehdyt sopimukset, kaikki EU:n toimielimet pitävät ihmisoikeuslauseketta tärkeänä, 1. Uskoo, että ihmisoikeuksien loukkaukset Turkissa ovat liian vakavia, jotta ehdotettu tulliliitto voitaisiin luoda nykytilanteessa; 2. Vetoaa Turkin hallitukseen ja kansalliskokoukseen, että ne ryhtyvät perustuslakinsa perusteelliseen uudistamiseen, jotta demokratian ja ihmisoikeuksien suojelu Turkissa olisi paremmin taattu ja avustamaan myös ratkaisun löytämisessä Kyproksen ongelmaan; 3. Pyytää komissiota laatimaan järjestelmän, jolla raportoidaan siirtymävaiheessa Turkin perustuslakiin tehtävistä muutoksista, yleisesti ottaen yleisten oikeusperiaatteiden lujittamiseksi toteutetuista tai toteutettavista toimenpiteistä ja muistuttaa tämän vuoksi komissiota ja neuvostoa siitä, että suunniteltu sopimus Euroopan unionin ja Turkin välisestä tulliliitosta on toimitettava parlamentin hyväksyttäväksi, ja parlamentti aikoo asettaa asioiden kehittymistä käsittelevät väliaikaiskertomukset hyväksyntänsä ehdoksi; 4. Pyytää puhemiestään välittämään tämän päätöslauselman neuvostolle, komissiolle ja Turkin hallitukselle.
172.

on tyytyväinen siihen, että liittymistä valmisteleva tukiväline on reagoinut joustavasti kriisien lieventämiseen; panee huolestuneena merkille, että liittymistä valmistelevan tukivälineen tuloksellisuustiedoissa oli joitakin puutteita; panee merkille tilintarkastustuomioistuimen havainnon, jonka mukaan poliittisten uudistusten toteuttaminen on yleisesti ottaen hidasta, sekä sen johtopäätöksen, että niiden edistyminen ei riipu ainoastaan välineen tuesta vaan myös muista kontekstuaalisista tekijöistä, kuten asianomaisen liittymistä valmistelevan tukivälineen edunsaajan poliittisesta tahdosta; panee huolestuneena merkille, että tilintarkastustuomioistuin havaitsi, että unionin tuki on ollut vaikuttavampaa edistettäessä perustavanlaatuisia uudistuksia kuin varmistettaessa niiden täytäntöönpano;
5.

huomauttaa, että 56 prosenttia työttömiksi jääneistä työntekijöistä on naisia ja 30,8 prosenttia on yli 54-vuotiaita; toteaa myös, että 96 työttömäksi jäänyttä työntekijää on alentuneesti työkykyisiä;